text: রাজি হল মেঘনা গুলজার পরিচালিত ২০১৮ সালের ভারতীয় হিন্দি ভাষার গোয়েন্দা থ্রিলার চলচ্চিত্র। জংলি পিকচার্স ও ধর্ম প্রোডাকশন্সের ব্যানারে এটি প্রযোজনা করেন বিনীত জৈন, করণ জোহর, হিরু যশ জোহর, ও অপূর্ব মেহতা। এতে কেন্দ্রীয় চরিত্রে অভিনয় করেন আলিয়া ভাট এবং পার্শ্ব চরিত্রাবলিতে অভিনয় করেন ভিকি কৌশল, রাজিত কাপুর, শিশির শর্মা ও জয়দীপ আহলাবত। এটিই হরিন্দর সিক্কার ২০০৮ সালের কলিং সেহমত উপন্যাসের চলচ্চিত্ররূপ। এটি ভারতীয় রিসার্চ অ্যান্ড অ্যানালাইসিস উইং-এর একজন গোয়েন্দার সত্য ঘটনা অবলম্বনে নির্মিত, যেখানে তিনি তার পিতার অনুরোধে ১৯৭১ সালের ভারত-পাকিস্তান যুদ্ধের পূর্বে ভারতে পাকিস্তানের তথ্য প্রেরণের জন্য পাকিস্তানি সামরিক কর্মকর্তা সম্বলিত এক পরিবারে বিয়ে করেন।
  
  চলচ্চিত্রটির প্রধান চিত্রধারণ শুরু হয় ২০১৭ সালের জুলাই মাসে মুম্বই শহরে এবং ২৭শে অক্টোবর চিত্রধারণ সম্পন্ন হয়। এছাড়া চলচ্চিত্রটি পাটিয়ালা, নভা, মালেরকোটলা ও দুধপথ্রির কয়েকটি স্থানে চিত্রায়িত হয়।
  
  চলচ্চিত্রটি ২০১৮ সালের ১১ই মে মুক্তি পায়। ৩৫ কোটি রুপী ব্যয়ে নির্মিত চলচ্চিত্রটি ৪০ কোটি রুপী আয় করে এবং বিশ্বব্যাপী ২০৭ কোটি রুপী আয় করা চলচ্চিত্রটি নারী কেন্দ্রীয় চরিত্র-সম্বলিত সর্বোচ্চ আয়কারী ভারতীয় চলচ্চিত্র হয়ে ওঠে। এটি সমালোচনামূলকভাবেও সফলতা অর্জন করে, সমালোচকগণ মেঘনার পরিচালনা ও ভাটের অভিনয়ের প্রশংসা করেন। রাজি ৬৪তম ফিল্মফেয়ার পুরস্কারে ১৫টি বিভাগে মনোনয়ন লাভ করে এবং শ্রেষ্ঠ চলচ্চিত্র,  শ্রেষ্ঠ পরিচালক ও  শ্রেষ্ঠ অভিনেত্রীসহ পাঁচটি পুরস্কার অর্জন করে।
  
  কুশীলব
   আলিয়া ভাট - সেহমত খান
   ভিকি কৌশল - ইকবাল সাঈদ
   রাজিত কাপুর - হিদায়াত খান, সেহমতের বাবা
   শিশির শর্মা - ব্রিগেডিয়ার (পরে মেজর-জেনারেল) সাঈদ
   জয়দীপ আহলাবত - খালিদ মীর
   সোনি রাজদান - তেজি খান
   আমরুতা খানভিলকার - মুনিরা সাঈদ
   আরিফ জাকারিয়া - আবদুল
   আমান বশিষ্ট - নিখিল বক্সি
   রাজবীর চৌহান - আইএসআই কর্মকর্তা
   রাজেশ জৈস - সারওয়ার
   কানবালজিত সিং - বৃদ্ধ নিখিল বক্সি
   সঞ্জয় সুরি - সমর সাঈদ, সেহমত ও ইকবালের পুত্র
   পল্লবী বাত্রা - মিতালি
  
  সঙ্গীত
  
  চলচ্চিত্রটির সুর ও আবহ সঙ্গীত করেছেন শঙ্কর-এহসান-লায় এবং গীত রচনা করেছেন গুলজার। গানে কণ্ঠ দিয়েছেন অরিজিৎ সিং, হর্ষদীপ কৌর, বীভা সরফ, শঙ্কর মহাদেবন ও সুনিধি চৌহান। "অ্যায় ওয়াতন (নারী)" গানটিতে মুহাম্মদ ইকবালের দুয়া "লব পে আতি হ্যায় দুয়া"-এর কয়েকটি ছত্র রয়েছে। ২০১৮ সালের ১৮ এপ্রিল জি মিউজিক কোম্পানি চলচ্চিত্রের গানগুলি প্রকাশ করে।
  
  মুক্তি
  ২০১৮ সালের ৯ই এপ্রিল চলচ্চিত্রের দাপ্তরিক টুইটার পাতায় রাজি চলচ্চিত্রের প্রথম পোস্টার প্রকাশিত হয়। ২০১৮ সালের ১০ই এপ্রিল চলচ্চিত্রটির ট্রেইলার প্রকাশিত হয়। চলচ্চিত্রটি ২০১৮ সালের ১১ই মে মুক্তি পায়।
  
  তথ্যসূত্র
  
  বহিঃসংযোগ
  
   
   
  
  বিষয়শ্রেণী:২০১৮-এর চলচ্চিত্র
  বিষয়শ্রেণী:২০১০-এর দশকের গোয়েন্দা চলচ্চিত্র
  বিষয়শ্রেণী:২০১০-এর দশকের থ্রিলার চলচ্চিত্র
  বিষয়শ্রেণী:২০১০-এর দশকের হিন্দি ভাষার চলচ্চিত্র
  বিষয়শ্রেণী:ভারতীয় চলচ্চিত্র
  বিষয়শ্রেণী:ভারতীয় গোয়েন্দা চলচ্চিত্র
  বিষয়শ্রেণী:ভারতীয় থ্রিলার চলচ্চিত্র
  বিষয়শ্রেণী:ভারতীয় উপন্যাস অবলম্বনে চলচ্চিত্র
  বিষয়শ্রেণী:মেঘনা গুলজার পরিচালিত চলচ্চিত্র
  বিষয়শ্রেণী:মুম্বইয়ে ধারণকৃত চলচ্চিত্র
  বিষয়শ্রেণী:রিসার্চ অ্যান্ড অ্যানালাইসিস উইং সম্পর্কে চলচ্চিত্র
  বিষয়শ্রেণী:শঙ্কর-এহসান-লায় সুরারোপিত চলচ্চিত্র
  বিষয়শ্রেণী:ফিল্মফেয়ার পুরস্কার বিজয়ী চলচ্চিত্র
  বিষয়শ্রেণী:শ্রেষ্ঠ চলচ্চিত্র বিভাগে আইফা পুরস্কার বিজয়ী
  বিষয়শ্রেণী:জনপ্রিয় সংস্কৃতিতে ভারত–পাকিস্তান সম্পর্ক
title: রাজি